google/wiki40b huggingface dataset:
Väike pidulik missa

Üldandmed

Gioachino Rossini "Väike pidulik missa" aastast 1863 on kirjutatud missa ordinaariumitekstile sopranile, aldile, tenorile ja baritonile, 12-liikmelisele vokaalansamblile, kahele klaverile ja harmooniumile. Teose esiettekanne toimus Pariisis krahvinna Louise Pillet-Willi erakabeli sisseõnnistamistseremoonial 14. märtsil 1864. aastal. Helilooja orkestreeris teose hiljem kartuses, et muidu teeb seda tema eest keegi teine. Siiski võib originaalversiooni pidada muusikaliselt õnnestunumaks. Kahe klaveri ja harmooniumiga originaalversioone on õieti kaks: teise versiooni esiettekanne toimus samuti Pillet-Willi valdustes 24. aprillil 1865. Sõna ”väike” (petite) all ei pidanud Rossini silmas niivõrd teose mahtu, kuivõrd helilooja enese tagasihoidlikku hinnangut teose olulisusele.
Limpa ja mereröövlid

"Limpa ja mereröövlid" on Andrus Kivirähki lasteraamat. Raamatu illustraator on Anni Mäger.
Raamatu peategelased on Limmo, kes ühel öösel järsku oma voodist ära kaob, Limma, kes oma venda kohe otsima läheb, ja limonaadisiga Limpast, kes vahetpidamata limonaadi kaanib. Ja siis on see raamat veel mereröövlitest, tontidest, patjadest, laiskloomadest, madratsitest ning karvastest kaisuelukatest kah!
"Limpa ja mereröövlid" võitis Eesti Lastekirjanduse Teabekeskuse poolt korraldataval üle-eestilisel Nukitsa konkursil parima eesti lastekirjaniku ja lasteraamatuillustraatori auhinnad.
Kärt Anvelt

Kärt Anvelt (sünninimi Kärt Karpa; sündinud 4. märtsil 1973) on eesti ajakirjanik.
Anvelt on saanud kaks Eesti uuriva ajakirjanduse auhinda – Bonnieri preemiat: 1998. aastal, kui ta kirjutas Eesti Päevalehes Tallinna keskhaigla kahtlastest neerusiirdamistest, ja 2014. aastal, kui Eesti Päevalehes ilmusid tema lood dopinguarst Vitali Bernatskist.
10. detsembril 2010 kuulutati ta vaesuse ja sotsiaalse tõrjutuse vastu võitlemise Euroopa aasta ajakirjanduskonkursi võitjaks.
Ta on abielus poliitik Andres Anveltiga.
Türgi sultan

Türgi sultaniteks nimetatakse Osmanite riigi valitsejaid, kes kandsid 1382. aastast sultani tiitlit. Alates 1453. aastast kandsid sultanid ka Rooma keisri tiitlit (Kayser-i Rûm). 1922. aastal lõppes sultanite võim ja Türgi iseseisvussõja järel kuulutati 1923. aastal välja Türgi Vabariik.
Osmanite riigi esimesed valitsejad kandsid bei tiitlit. Esimesena kuulutas end sultaniks Murad I.
Kuna türgi sultanid kuulusid mitme sajandi vältel lisaks Lähis-Idale ka Euroopa mõjukaimate valitsejate hulka, on neid ohtralt kajastatud Euroopa kultuuris, sealhulgas maalikunstis ja kirjanduses. Samuti on neid mainitud eesti uuemates rahvalauludes (näiteks "Sultan on kuningas").
Kocēni raudteejaam

Kocēni raudteejaam oli raudteejaam Ainaži–Valmiera–Smiltene raudteel Kocēni piirkonnas Kocēni vallas. Jaam asus Heinaste raudteejaamast 76 kilomeetri kaugusel ja jäi raudtee valmimisajal Volmari kreisi Veide kihelkonda Kokmuiža mõisa maadele.
Jaam avati aastal 1912. Algselt kandis see nime Kokenhof. Aastal 1913 avati sealt Kokmuiža mõisakompleksi juurde viiv kahe kilomeetri pikkune harutee, mis teenindas sealset õllevabrikut. Aastal 1919 nimetati jaam ümber Kokmuiža raudteejaamaks, tänapäevase nime sai see aastal 1940. Jaam suleti reisirongiliikluse lõpetamisel aastal 1979, sealne jaamahoone on tänapäeval erastatud.
ERGO Kindlustusgrupp

Kaubamärgi muutus Saksamaal

Väljaspool Saksamaad tegutseb ERGO Kindlustusgrupp enam kui 30 riigis. Välisfirmade osalused on koondatud peamiselt ERGO International AG alla. Ettevõte tegutseb esmajoones Lõuna-, Kesk- ja Ida-Euroopas ning Aasias. Kontsernil on 40 miljonit klienti, nendest Saksamaal 20 miljonit klienti.
Alates 2010. aasta teises poolest hakkab ERGO Kindlustusgrupp pakkuma Saksamaal elu- ja kahjukindlustust ERGO kaubamärgi all. Lisaks koondatakse erinevate grupi ettevõtete ravikindlustus kaubamärgi DKV alla ja õigusabikulude kindlustus kaubamärgi D.A.S. alla. Reisikindlustuses jääb kasutusse kaubamärk ERV. Kaubamärgid Victoria ja Hamburg-Mannheimer kaovad kasutusest.

Ajalugu

ERGO Versicherungsgruppe AG tekkis 1997. aastal Victoria Holding AG ja Hamburg-Mannheimer AG ühinemisel, viimase eelkäijaks oli Hamburg-Mannheimeri kontserni elukindlustusselts Hamburg-Mannheimer Versicherungs-AG. Alates 1. augustist 1997 tegutses Hamburg-Mannheimer AG holdingfirmana kontserni eesotsas. Oktoobris 1997 muutis selts oma nime ERGO Versicherungsgruppe AG-ks.
Varasema börsil noteeritud Victoria Holding AG aktsionärid kiitsid 1. detsembril 1997 heaks seltsi kogu vara ERGO Versicherungsgruppe AG-le ülekandmise. Iga Victoria -nimeline aktsia oli võimalik vahetada kümneks ERGO esitajaaktsiaks. Victoria Holding AG kadus börsilt 2. veebruaril 1998 pärast tehingu lõpuleviimist. Tema kohale MDAXis asus samal päeval ERGO Versicherungsgruppe AG.
1. aprillil 2001 esitas enamusaktsionär Münchener Rück (täna Munich Re) ERGO aktsionäridele vahetuspakkumise, mille raames oli võimalik vahetada kaks ERGO aktsiat ühe Munich Re aktsia pluss 18 euro suuruse sularahamakse vastu. Pärast pakkumise lõppemist 2001. aasta juulis lahkus ERGO Kindlustusgrupp aktsionäride arvu vähenemise tõttu MDAXist. 2010. aasta mais sai Munich Re'st ERGO Kindlustusgrupi ainuakstionär.
IATA lennujaamakood

IATA lennujaamakood on kolmetäheline kood, millega Rahvusvaheline Lennutranspordi Ühendus (IATA, International Air Transport Association) tähistab lennujaamasid. Koode kasutatakse näiteks pagasilipikutel. Uuendatud koodide nimekiri avaldatakse kaks korda aastas, 1. juunil ja 1. detsembril.
Erinevalt ICAO lennujaamakoodidest ei ole IATA koodid unikaalsed. Samuti võivad kolmetähelised koodid minna segamini kolmetäheliste navigatsioonimajakate koodidega. Paljudes riikides (näiteks Kanadas) on ametlikus lennunduses IATA koodide kasutamisest täielikult loobutud.
IATA on koodid andnud ka paljudele raudteejaamadele.
Tallinna Transpordiamet

Tallinna Transpordiamet on Tallinna linna amet, mis tegeleb Tallinnas transpordi valdkonnaga. Amet asub aadressil Vabaduse väljak 10. Ameti juhataja on Andres Harjo.
Enne 2005 eksisteeris Tallinnas Transpordi- ja Keskkonnaamet.
Messier 98

Messier 98 (ka M98 ja NGC 4192) on spiraalgalaktika, mis asub Berenike Juuste tähtkujus.
Galaktika avastas 15. märtsil 1781 Prantsuse astronoom Pierre Méchain. Sama aasta 13. aprillil vaatles galaktikat Charles Messier, kes lisas selle oma kataloogi.
Messier 98 kuulub Neitsi galaktikaparve ja see on parve üks raskemini vaadeldavaid galaktikaid. Galaktika asub Maast 16 miljoni valgusaasta kaugusel  diameeter on 50 000 valgusaastat.
Truskava

Ajalugu

XVIII sajandil oli Truskava Pavermenysi mõisa omanike Truskauskaste valduses, nende järgi sai asula ka oma nime. Aastal 1794 ehitasid Truskauskased alevisse kiriku. Aastal 1813 sai alevist kohaliku kihelkonna keskus. Aastal 1831 konfiskeerisid tsaarivõimud Truskauskastelt nende valdused. Aastal 1854 ehitati vana kiriku asemele uus.
Aastal 1863 osalesid osad alevi elanikud ülestõusus tsaarivõimude vastu, peale ülestõusu mahasurumist saadeti ülestõusnud Siberisse sunnitööle. Tsaari ajal oli alevi venekeelne nimetus Трусковъ. Knygnešystė ajal lõid salakaubavedaja kihelkonna raamatukogu, mida haldas kohalik vikaar.
Teise maailmasõja ajal sai alev rängalt kannatada: 1944. aasta juulis põles maha suur osa alevist, sealhulgas ka kohalik kirik. Nõukogude ajal oli Truskava kohaliku kolhoosi keskasulaks. Maha põlenud kiriku asemele valmis uus alles aastal 1998.
Lõunakala

Lõunakala (ladina Piscis Austrinus, lühend PsA) on lõunataeva tähtkuju. 
Lõunakala suurus on 245 ruutkraadi ja see on pindalalt 88 tähtkuju seas 60. kohal. Heledaim täht on 25 valgusaasta kaugusel asuv Fomalhaut tähesuurusega 1,16.
Jaak Saarniit

Jaak Saarniit (sündinud 30. juulil 1952 Pärnus) on eesti omavalitsus- ja majandustegelane ning nõukogudeaegne komsomoli- ja parteitegelane.
1974. aastal lõpetas ta Tartu Riikliku Ülikooli kaubandusökonoomika erialal.
Aastatel 1976–1989 oli ta ELKNÜ, ÜLKNÜ, EKP juhtivtöötaja. Aastatel 1989–1992 oli ta Pärnu linnapea. Aastatel 1993–1996 oli ta Tallinna abilinnapea. 1996. aastast oli ta Eesti Suurettevõtjate Assotsiatsiooni tegevdirektor, hiljem Silikaat Grupi direktor.
Aastatel 2006–2015 oli ta Riigi Kinnisvara AS juhatuse esimees.
Hekseen

Hekseen on alkeen (kaksiksidemega küllastumata süsivesinik), milles on kuus süsinikuaatomit (C₆H₁₂). Hekseenil on rida isomeere, sõltuvalt kaksiksideme asukohast struktuuris ja süsinikuahela hargnemisest. Üks levinumaid tööstuslikke isomeere on 1-hekseen (CH2CHCH2CH2CH2CH3).
Valikraie

Valikraie on raie, mida tehakse metsa majandamiseks püsimetsana puistus, mis on saavutanud kehtestatud raievanuse. Valikraiel raiutakse üksikuid puid ja väikehäile. Väikehäilude läbimõõt võib olla kuni pool puistu keskmisest kõrgusest.  Püsimetsana majandamine on välja raiutud või välja langenud puude pidev asendumine või asendamine uute kasvukohale looduslikult omaste puudega.
Nawojowa Góra

Nawojowa Góra on küla Poolas Väike-Poola vojevoodkonnas Krzeszowice vallas.
Küla asub umbes 23 km Krakówist lääne pool.
Ruth Benedict

Ruth Benedict (sünninimi Ruth Fulton; 6. juuni 1887 New York – 17. september 1948 New York) oli USA kultuuriantropoloog ja kirjanik. Kirjanikuna kasutas ta pseudonüümi Anne Singleton.
1905 asus ta õppima Vassar College'isse. Pärast kooli lõpetamist 1909 reisis ta Euroopas, kus tutvus ka oma mehe Stanley Benedictiga (lahutas 1930).
Ruth Benedict õppis 1919–1923 Columbia Ülikoolis ja lõpetas selle doktorikraadiga. 1923. aastast kuni surmani töötas ta samas ülikoolis õppejõuna. Kaks kuud enne surma sai ta korraliseks professoriks.
Tema õpetaja ja juhendaja oli Franz Boas, keda on nimetatud ameerika antropoloogia isaks. Ruth Benedict jätkas tema tööd ja näitas oma teostes, et rass, keel ja kultuur on üksteisest sõltumatud. Boase ja Benedicti järgi ei ole väide, et mõni rass on teisest väärtuslikum, tõsiseltvõetav. Nad olid oma aja mõjukad antirassismi teoreetikud.
Stala & SO.

Stala & SO. on meloodilist rock'i viljelev Soome ansambel.
Bänd on asutatud 1997. aastal ning selle juhtfiguur on laulja Stala ehk Sampsa Astala, kes laulukirjutaja ja produtsendina on teinud koostööd paljude artistidega. Algselt oli bändi nimeks So., aga kuna bändi laulja Stala plaanis ka omanimelist sooloalbumit, aga muusikat tegev bänd oleks sama olnud, saigi bändi nimeks 2010. aastal Stala & So.

Stala & So. Eurovisionil

2011. aastal osales bänd ka Soome Eurovisiooni eelvoorus "Euroviisut" looga "Pamela". Bänd esines 3. poolfinaalis 28. jaanuaril, kus sai edasi ka 12. veebruaril toimuvale finaali Turu linnas. Sealt aga edasi superfinaali ehk kolme parema sekka ei pääsetud. "Üks meie sõber kuulis lugu ja soovitas osaleda avalikul konkursil. Osalejaid oli kokku 270 ja nende seast pääsesid lood poolfinaali. Üllatuseks olime me üks nendest," ütlesid Sami J. ja Stala bändist. Viimased on koos õppinud ka Orimattilas muusikatehnoloogiat.

Stala & So. (2011–)

2011. aasta veebruaris ilmus bändi esimene album It Is So., mis septembris ja oktoobris ilmus nii Jaapanis, Kagu-Aasias, Saksamaal ja Põhja-Ameerikas. 2011. aasta sügisel ilmus EP "Gimme Five" viie uue looga.
2012. aasta märtsis läks Stala & SO. Euroopa tuurile USA bändiga Vain ning esineti Suurbritannias, Saksamaal, Belgias, Rootsis ja Norras. Pärast Euroopa tuuri algas lugudde kirjutamine uue albumi jaoks ning sai alguse koostöö Ameerika produtsendiga Beau Hill. Uus album "Play Anohter Round" ilmus 2013. aasta veebruaris.
Sundvõnkumine

Sundvõnkumine on perioodiliselt muutuva välisjõu tõttu toimuv võnkumine.
Ferdinand Albrecht II

Ferdinand Albrecht (29. mai 1680 – 2. september 1735 Salzdahlum) oli Braunschweig-Lüneburgi hertsog ja Wolfenbütteli vürst aastal 1735.
Aleksander Seiman

Elulugu

Aleksander Seiman sündis 1886. aasta 23. jaanuaril mõisatöölise peres.

Teenistus Eesti rahvusväeosades

1918. aastal asus Aleksander Seiman teenistusse 1. Eesti jalaväepolku, kus määrati polgukomandör Ernst Põdderi abiks, 21. veebruaril 1918. aastal, 24. veebruaril 1918. aastal ülendati polkovnikuks, A. Seiman oli ka 6.- 11. märtsini 1918. aastal 1. polgu ajutiseks ülemaks.

Eesti Vabadussõjas

Vabadussõja algul saatis Kindralmajor Aleksander Tõnisson polkovnik Aleksander Seiman'i 21. novembril 1918. aastal taastama Saksa okupatsioonivõimude poolt laialai saadetud 4. Eesti jalaväepolku asukohaga Narvas.
A. Seiman  moodustas Vabadussõja alguses valitsenud segaduseajal 595 võitlejast koosneva 2 pataljonilise, sõjaliselt arvestatava väeosa, mis pidas esimesi kaitselahingud Viru rindel 1918. aasta novembris.
Seiman pälvis 4. Jalaväepolgu juhtimise eest kolm Vabadusristi. Kolmekordseid Vabadusristi kavalere oli Eestis üheksa. 
Vabadussõja lõpus, 1920 alguses teenis polkovnik Seiman Sõjavägede Ülemjuhataja juures staabiohvitserina. 
Pärast Vabadussõda töötas Seiman Kaitseministeeriumis ja Kaitseliidu ülemana. 1929. aastal kandideeris ta Asunikkude, Riigirentnikkude ja Väikepõllupidajate koonduse kandidaadina Tallinnas IV Riigikogu valimistel. 1936-1938 viibis Vabadussõjalaste liikumise liikmena vangistuses Tallinnas Patarei vanglas. 
Mõisteti surma nõukogude okupatsioonivõimude tribunali poolt 25. jaanuaril 1941, lasti maha. 
16. augustil 1998 avati Pärnu maakonnas Tõstamaa kalmistul kolonel Aleksander Seimani mälestuskivi.
7. oktoobril 2016 avati Rae vallas Järvekülas Aleksander Seimani mälestuskivi.
Tom Riddle

Tom Riddle on tegelane J. K. Rowlingu romaanisarjas "Harry Potter". Ta on Lord Voldemorti (Tom Marvolo Riddle) isa.
Ta elas koos jõukate mugudest vanematega Little Hangletoni linnas. Noor nõid Merope Gaunt pani Tomi armujoogi abil endasse armuma ja nad abiellusid. Mõned kuud pärast abiellumist, oodates last, otsustas Merope Tomile armujoogi andmise lõpetada, lootes Tomi truudusele. Kuid Tom jättis maha naise ja oma sündimata poja ning läks oma vanemate juurde tagasi. Merope suri varsti pärast sünnitust ja Tom Marvolo Riddle sattus orbudekodusse.
Voldemort tappis hiljem oma isa ja tema vanemad, kuna oli vihane oma mugupäritolu pärast.
Johnsoni maakond (Illinois)

Ajalugu

Maakond moodustati 1812. aastal.
Rochus Misch

Rochus Misch (29. juuli 1917 – 5. september 2013) oli Saksamaa sõjaväelane. 1940. aasta aprillist kuni 1945. aasta aprillini oli ta Adolf Hitleri telefonist, ihukaitsja ja käskjalg.
Põhikooli lõpetamise järel töötas Rochus Misch maalrina. SS–iga liitus ta 1937. aastal. 1939. aasta septembris sai Misch Poolas Modlini lahingus raskesti haavata. Teda autasustati teise klassi Raudristiga. Tervenemise järel sai ta oma endise kompaniiülema soovitusel tööle Adolf Hitleri peakorterisse. Seal töötas ta kuni Hitleri surmani. 1. mail 1945 vabastas Joseph Goebbels ta ametikohustuste täitmisest. 2. mail lahkus Misch Hitleri punkrist ning püüdis põgeneda, kuid langes Punaarmee sõdurite kätte vangi. Nõukogude Liidus hoiti teda kinni muuhulgas ka Butõrka vanglas, kus teda tunnistuste saamiseks piinati. Misch pääses vangistusest koju 1953. aasta detsembris.
Seejärel töötas Rochus Misch erinevatel tööaladel, muuhulgas pidas värvide ja sisustuskaupade poodi.
2008. aastal avaldas ta mälestusteraamatu "Der letzte Zeuge: Ich war Hitlers Telefonist, Kurier und Leibwächter" ("Viimane tunnistaja : ma olin Hitleri telefonist, käskjalg ja ihukaitsja").
Roman Kard

Roman Kard (sündinud Roman Pavian; 18. september 1898 Kunda – 9. aprill 1942 Sverdlovski oblast) oli Eesti politseinik.
Roman Kard lõpetas 1917. aastal Hugo Treffneri gümnaasiumi, õppis matemaatikat Peterburi ülikoolis ja õigusteadust Tartu ülikoolis. 1921. aastal lõpetas ta Tallinnas kõrgemate politseiametnike kursused.
1920. aastal saabus Roman Kard optandina Eestisse. Eesti politsei teenistusse astus ta 1921. aastal, 1932–1933 oli ta Narva ja 1933–1940 Petseri-Võru prefekt.
Roman Kard arreteeriti NKVD poolt 28. aprillil 1941 Petseris. Suri eeluurimisel.
Koigi valla lipp

Koigi valla lipp on Järva maakonna endise Eesti haldusüksuse Koigi valla lipp.
Lipp on kinnitati 12. mail 1995.

Lipu kirjeldus

Valgel ristkülikukujulisel lipul on kahe ühiku laiune rist, mis koosneb kahest vaheldumisi paigutatud rohelisest ja kollasest ühe ühiku laiusest ribast moodustatud täisnurgast. Risti püstine telgjoon asub kolme ühiku kaugusel lipu vardapoolsest otsast. Horisontaalne telgjoon asub võrdsel kaugusel lipu ülemisest ja alumisest servast, st. ülevalt kolm ühikut ja alt kolm ühikut. Lipu normaalmõõtmed on 100 x 150 cm, Proportsioonid on 6:9.
Lāde raudteepeatus

Lāde raudteepeatus oli raudteepeatus Tallinna–Pärnu–Riia raudteel Limbaži piirkonnas ja Limbaži vallas. Peatus asus Riia raudteejaamast 74 km kaugusel. Peatus asub Lāde küla ja Lāde järve lähistel.
Peatus rajati aastal 1934. Algselt kavandati peatuse nimeks Nabe, ent veel enne rongiliikluse avamist muudeti see praeguseks. Viimane rong peatus seal aastal 1999. Aastatel 2005–2006 võeti Läti poolelt metallivaraste rüüstatud raudtee kuni Skulteni üles. Peatuse likvideerimisel kuulusid sealsete ehitiste hulka jaamahoone, ooteplatvorm ja kolm kaevu.
Filister

"Filister" on väikekodanlik, kitsarinnaline ja enesega rahulolev, konservatiivne, madala kohanemisvõimega, kultuurivaenulik ja rutiini armastav inimene.
Seda sõna kasutatakse ka psühholoogiaterminina.

Kierkegaard

Filosoof Søren Kierkegaardi järgi on filister inimene, keda iseloomustab olemasolu ilma eksistentsita.
Kierkegaard võrdles filistrit mutriga suures masinavärgis. 
Filistrite puhul on tegemist erilise eksisteerimisvormiga, mida Kierkegaard ei liigitanud kolme põhitüübi alla (esteetiline, eetiline ning religioosne). Küll aga võib tema arvates toimuda üleminekuid filisterlikust eksisteerimisvormist mõnda kolmest põhistaadiumist ning vastupidi.
Kellegi filistriks olemist on võimalik tuvastada vaid analüüsi kaudu, kuna filistril puuduvad ainuomased välised tunnused.
Lisaks sellele pole filister oma filistriks olemisest teadlik, kuna ei tunneta sotsiaalset survet, mis tema tõelist Mina hävitab.
Filister usub end kontrollivat oma tegusid ja mõtteid, olemata tegelikult oma tahtes vaba – alateadlikult juhindub ta sotsiaalse surve juurutatud ideaalnägemustest, kuidas õigesti elada ja mida uskuda.
Küllusesarv

Küllusesarv (ladina keeles cornu copiae) on vanakreeka mütoloogiast pärinev külluse ja toidu sümbol. Seda kujutatakse tavaliselt suure sarvekujulise anumana, kust pudeneb vilju, lilli, pähkleid ja muud söödavat, vahel muidki rikkusi.
Seda on Lääne kunstis kasutatud antiikajast saadik ja tänapäeval seostatakse seda Põhja-Ameerikas peamiselt tänupühadega.

Mütoloogias

Antiikmütoloogias on küllusesarve tekkele kaks seletust.
Levinum neist on seotud Zeusi noorpõlvega. Zeusi tuli peita oma isa Kronose eest, et viimane teda alla ei neelaks. Zeusi varjati Kreetal Dikte mäel. Piima andis talle kits Amaltheia. Legendi teise versiooni järgi nimetati Amaltheiaks nümfi, kellele see kits kuulus. Tulevane jumalate kuningas oli juba imikuna ebatavaliselt tugev. Mänguhoos murdis ta kitsel ühe sarve peast. Zeus kahetses seda ja lubas, et äramurtud sarvest saab küllusesarv, mille seest tuleb kõike, mida süda võib ihaldada.
Roomlased meenutasid küllusesarve saamisloo juures Heraklest. Herakless võitles jõejumala Acheloosiga Deianeira pärast, keda mõlemad tahtsid oma naiseks. Acheloos ei tahtnud Heraklesega võidelda, sest teadis, et jääb jõu poolest alla, aga Herakles keeldus läbirääkimistest, mistõttu Acheloos võttis sõnni kuju ja ründas teda. Herakles murdis Acheloosil ühe sarve. Hiljem vahetas Acheloos selle Amaltheia küllusesarve vastu.
Küllusesarv muutus kõigi õnnetoovate jumalate tunnuseks. Seda kujutatakse viljadega, eriti puuviljadega täidetuna ja lilledega pärjatuna. See sümboliseeris küllust ja viljakust. Müntidel sümboliseeris see võimulolija õnnistusrikast valitsemist. Eriti seostati küllusesarvega õnnejumalannat Tychet, keda roomlased nimetasid Fortunaks.
Rooma keisrikultuse raames kujutati küllusesarvega kõiki jumalaid, kes esindasid rahu (Pax Romana), teiste seas külluse personifikatsiooni Abundantiat ja Rooma linna viljavaru jumalannat Annonat. Allilmajumalat Plutost kujutati müsteeriumides põllumajandusest ja maavaradest tuleneva ning vaimse rikkuse jumalana, kes hoiab maalidel tihti küllusesarve.

Kasutus tänapäeval

Põhja-Ameerikas seostatakse küllusesarve mõnikord tänupühaga. Küllusesarve nime (inglise keeles Cornucopia) kannab igas novembris Kanadas Briti Columbias Whistleris toimuv veini- ja toidupidu.
Colombia, Panama ja Peruu vapil on kujutatud küllusesarv, millest voolab välja kuldseid münte. Lisaks on Panama vapil veel teinegi küllusesarv, millest voolab välja paljusuguseid vilju, nii puu- kui ka teravilju.
20. sajandi alguses muutus küllusesarv populaarseks Venemaal, kus seda hakati kujutama paljude linnade vapil. Need linnad olid Lõuna-Gruusias asuv Ahhaltsihhe, Harkov, Voroneži kubermangus asuv Korotkojaka, Permi kubermangus asuv Kungur, Peterburi kubermangus asuv Novaja Ladoga, Kiievi kubermangus asuv Pjatigorõ, Leedus asuv Raseiniai ja Verhneudinsk, mis tänapäeval kannab nime Ulan-Ude.
Küllusesarve kasutatakse halloween'i ajal tehtavates kehamaalingutes, kuna see sümboliseerib viljakust, õnne ja küllust.
Noorteromaanis "Näljamängud" on küllusesarv hiiglaslik kuldne sarv, mis sisaldab suures koguses relvi ja varustust.
Ragnar Klavan

Klubikarjäär

Klavani varasemad koduklubid on FC Elva, Viljandi JK Tulevik, Tallinna FC Flora, Vålerenga IF ja Almelo Heracles.

AZ

Klavanil oli 2009. aasta suveni laenuleping, mille järel hakkab kehtima 13. veebruaril 2009 sõlmitud nelja-aastane tööleping.
Klavan tuli 19. aprillil 2009 esimese eestlasena Hollandi meistriks. Koduklubi AZ meistritiitel andis õiguse mängudele Meistrite liigas, kus ta 29. septembril 2009 esimese ja seni ainsa eestlasena väljakule pääses. Klavan vahetati alagrupikohtumises Liege'i Standardiga (1:1) 82. minutil platsile vasakkaitsjana ega suutnud üleminutitel takistada vastastel viigiväravat löömast.

FC Augsburg

Klavanist sai esimene Eesti mängija, kes Saksamaa kõrgeimas liigas mänginud. Klavan debüteeris Bundesligas 14. septembril 2012 mängus Wolfsburgi vastu kui ta 67. minutil platsile vahetati. 6. aprillil 2013 sai Klavanist suurima arvu pealtvaatajate ees klubijalgpalli mänginud eestlane. Dortmundi Borussia staadionile oli kohtumist kogunenud vaatama 80 400 pealtvaatajat. FC Augsburg kaotas kohtumise 2:4.
2015. aastal oli eestlasest huvitunud ka Everton, kuid Klavan jäi Augsburgiga Euroopa liigat mängima.

Liverpool FC

20. juulil 2016 sõlmis ta lepingu Inglismaa kõrgliiga klubiga Liverpool FC. Üleminekusumma oli 4,2 miljonit Inglise naela. Leping Liverpooliga kestnuks 2019. aasta suveni.
Klavan sai Liverpoolis kahe hooajaga kirja 53 mängu ja kaks väravat.

Cagliari Calcio

17. augustil 2018 sõlmis Klavan kaheaastase lepingu Itaalia kõrgliiga klubiga Cagliari Calcio. Üleminekusumma on 2 miljonit Inglise naela.

Koondisekarjäär

Eesti koondises on Klavan mänginud 125 korda ja löönud kolm väravat.
Oma esimese mängu pidas 3. juulil 2003 Leedu vastu. Esimese värava lõi 31. mail 2006 Uus-Meremaale. Teise värava lõi ta El Salvadori vastu 29. veebruaril 2012, kui ta oli ka esimest korda Eesti koondise kapten.
2014. aastal Andres Operi lahkumismängus Gibraltariga lõi Klavan 29. minutil 1:1 viigimängus värava.

Isiklikku

Tema isa on endine jalgpallur Dzintar Klavan.
Wulfstan

Hedeby Wulfstan (tegutses 9. sajandi lõpus) oli anglosaksi reisija ja kaupmees. Pole kindel, kas Wulfstan oli pärit Inglismaalt või Hedebyst.
Umbes aastal 880 tegi ta reisi suurele maale nimega Estland/Eastland Elblągi jõe, Visla suudme ja hilisema Ida-Preisimaa (praeguse Kaliningradi oblasti) piirkonnas. Tema reisi kohta kirjutas raamatu arvatavasti Inglismaa kuningas Alfred Suur.